Kerkbode Kaskenades! Ds Johannes de Koning se blog. | hier staan ek
Kerkbode Kaskenades! Ds Johannes de Koning se blog.
Ds Johannes de Koning op Tsumeb vat die saak nogal raak vas:
– bring weer die uniekheid van ons GEKRUISIGDE VERLOSSER in die kollig!
Vir almal wat die waarheid liefhet is dit baie goeie nuus dat die omstrede joernalis en Kletskerk aanhitser, Jean Oosthuisen, uiteindellik weg is by DIE KERKBODE. (Die amptelike koerant van die NG Kerk) Die slegte nuus is, dat iemand met sulke afwykende teologiese sienings hoegenaamd daar geduld is en in die proses onherroeplike skade aan die NG Kerk (en dus ook aan die liggaam van Christus) aangerig het. Dwalinge is nie maar soos sommige mense dink net "alternatiewe en onskuldige vorms van een waarheid nie", maar vernietig die geloof van sommige. 2 Timoteus 2:16-18 stel dit so :
"Maar die onheilige en sinlose praatjies (seker tydskrifte en webwerwe ook?) moet jy vermy, want dié wat dit versprei, sal nog verder in goddeloosheid verval, en hulle woorde sal voortvreet soos kanker. Onder hulle is daar Himeneus en Filetus, wat van die waarheid afgedwaal het deur te sê dat die opstanding alreeds plaasgevind het. Daarmee vernietig hulle die geloof van sommige."
Of die Kerkbode base goeie arbeidsetiek gehandhaaf het in sy losmaking en die skikking met hom bereik is, weet ek nie. Wat ek wel weet is dat dit 'n tragedie is dat 'n dwaalprofeet vir so lank 'n platform in die hart van die kerk gebied is.